## La Generalitat impulsa una guia per a l’elaboració de plans municipals d’igualtat

*** La secretària autonòmica d’Igualtat i Família destaca que “esta guia suposa un pas decisiu per a garantir que tots els municipis compten amb instruments sòlids, coherents i solvents per a avançar cap a la igualtat efectiva entre dones i hòmens”
* Es tracta d’una ferramenta comuna per a fer costat a les entitats locals en la incorporació de la perspectiva de gènere**

La Vicepresidència Primera i Conselleria de Vivenda, Ocupació, Joventut i Igualtat ha posat en marxa una guia estratègica per a reforçar el treball de les unitats d’igualtat de les entitats locals en l’elaboració dels plans municipals d’igualtat.

La secretària autonòmica d’Igualtat i Família, Asunción Quinzá, ha destacat que “la posada en marxa d’esta guia suposa un pas decisiu per a garantir que tots els municipis compten amb instruments sòlids, coherents i tècnicament solvents per a avançar cap a la igualtat efectiva entre dones i hòmens, ja que disposar d’un marc comú permetrà reduir desigualtats territorials i millorar la qualitat dels plans municipals d’igualtat”.

Així mateix, Asunción Quinzá ha subratllat que, gràcies a la col·laboració amb la Universitat Jaume I en l’elaboració de la guia, “el manual no només orienta l’elaboració dels plans, sinó que també facilita implementar-los correctament i fer-ne el seguiment i l’avaluació, i assegurar que la igualtat siga un eix transversal de les polítiques municipals”.

Igualment, Quinzá ha remarcat que “la distribució del manual i l’organització de jornades formatives contribuiran a reforçar les capacitats tècniques de les unitats d’igualtat i a consolidar la Xarxa Valenciana d’Igualtat com un espai de cooperació i millora contínua”.

El manual, ja editat, serà distribuït entre els municipis integrants de la Xarxa i estarà disponible en format digital per a facilitar-ne la consulta i actualització. A més, es preveu l’organització de jornades formatives per a presentar la guia i explicar la seua aplicació pràctica.

En concret, l’objectiu d’esta mesura consistix a dotar els municipis integrats en la Xarxa Valenciana d’Igualtat d’unes ferramentes homogènies i de qualitat per a avançar en la igualtat efectiva entre dones i hòmens.

Per a dur-ho a terme, es va formalitzar un acord amb la Universitat Jaume I per a l’elaboració del manual, perquè servira com a referència comuna en la creació, implementació, seguiment i avaluació dels plans municipals d’igualtat.

Estos plans són essencials per a incorporar la perspectiva de gènere en les polítiques públiques locals, i garantir que la igualtat d’oportunitats siga un principi rector en la gestió municipal.

La guia s’ha desenrotllat mitjançant grups de treball amb la Xarxa Valenciana d’Igualtat i formació en les tres províncies, amb la finalitat d’adaptar-la a la realitat de les entitats locals.

Fecha: 28/12/2025